ભારતીય ટીમના ઈનફોર્મ કેપ્ટન વિરાટ કોહલીની 34મી વનડે સદીની મદદથી બુધવારે કેપટાઉનમાં દક્ષિણ આફ્રિકા સામે રમાયેલી ત્રીજી વનડેમાં ભારતનો 124 રને વિજય થયો હતો. ભારતીય ટીમની શરૂઆત નરમ રહ્યા બાદ કોહલી (160*) અને શીખર ધવન (76)ની દમદાર બેટિંગની મદદથી ભારતે 303 રનનો મજબૂત સ્કોર ખડક્યો હતો. ભારતીય સ્પિનર્સ કુલદીપ યાદવ અને યુઝવેન્દ્ર ચહલની ફીરકી સામે દક્ષિણ આફ્રિકાની ટીમે ઘૂંટણીયા ટેકવી દીધા હતા. જેપી ડ્યુમિની (51)ની અડધી સદીને બાદ કરતા તમામ બેટ્સમેનો નિષ્ફળ ગયા હતા. ચહલ અને કુલદીપે 4-4 વિકેટ ઝડપી હતી જ્યારે જસપ્રિત બૂમરાહે 2 વિકેટ ઝડપી હતી. આફ્રિકાની ટીમ 40 ઓવરમાં 179 રન બનાવીને ઓલ આઉટ થઈ હતી. આ સાથે જ છ વનડે મેચની સીરિઝમાં ભારતે 3-0ની લીડ મેળવી હતી. કેપ્ટન વિરાટ કોહલીની શાનદાર સદીને પગલે તેને મેન ઓફ ધી મેચ બનાવાયો હતો.